runetrust/blame-folketinget-dk huggingface dataset:
Helge Sander (V), 2008-12-03:
Jeg er helt enig i fru Kirsten Brosbøls betragtninger om, at det er ganske alvorligt, og det var netop derfor, jeg nedsatte idégruppen.
Jeg kan også kun nikke genkendende til de indledende betragtninger, som fru Kirsten Brosbøl kommer med, for det er et direkte uddrag fra den tale, jeg holdt, da idégruppen blev nedsat, og der er jo endda flere tal, som klart dokumenterer, at det er et område, vi bør fokusere meget, meget mere på.
Men nu er det således, at rapporten altså kom i sidste uge, og at vi jo derfor ikke - kan man sige - har gennemtygget alle 34 forslag.
Men jeg håber, at jeg i min besvarelse klart tilkendegav - det forsøgte jeg - at vi på det, der har med Videnskabsministeriets område at gøre, straks har taget fat.
Hvad angår de 20 forslag, der har med universiteterne at gøre, vil det selvfølgelig foregå i en dialog med universiteterne i respekt for universiteternes selvstyre.
Så derfor kan jeg ikke forstå, hvis der er noget, der overrasker.
Vi har sandelig i sinde at forfølge de her 34 forslag, som samlet set også ud fra mit synspunkt er et ganske godt redskab.
Kirsten Brosbøl (S), 2008-12-03:
Tak for svaret; der var jo heller ikke meget nyt.
Men sagen er, at baggrunden for det her spørgsmål jo er ganske, ganske alvorlig.
Hvis man læser i indledningen til den rapport, der er kommet fra idégruppen, som jeg i øvrigt synes har gjort et ganske glimrende stykke arbejde, kan man se, at baggrunden for det her jo er, at sandsynligheden for at få en universitetsuddannelse f.eks. er ni gange større for personer, der kommer fra en baggrund, hvor mindst en af forældrene har en universitetsuddannelse, end for personer, der kommer fra en baggrund, hvor forældrene højst har en grundskoleuddannelse.
Man kan også se, at ca. 80 pct. af akademikerbørn med et studentereksamensgennemsnit på 10 eller mere får en kandidatuddannelse, mens det samme kun gælder for ca. 50 pct. af arbejderbørnene, og her snakker vi altså om gymnasiestudenter, som har et ganske højt gennemsnit, og alligevel slår den sociale arv igennem, i forhold til om de kommer videre på universiteterne.
For man kan jo nok mene, at der selvfølgelig skal en stor indsats til på folkeskoleniveau, på ungdomsuddannelsesniveau, og her taler vi jo ikke mindst om at nå den 95-procents-målsætning, som regeringen har sat, men hvor det går den stik modsatte vej i øjeblikket med at få flere til at tage en ungdomsuddannelse.
Men her snakker vi netop om folk, der allerede er igennem det og har fået et højt gennemsnit, men som altså alligevel - som det er i dag - har ganske markant lavere sandsynlighed for at gennemføre en videregående uddannelse.
Derfor er jeg jo meget optaget af, hvad det så er for nye ting, der kommer ud af den her rapport, som ministeren jo selv har bestilt: Hvad er det for nye initiativer, der bliver sat i gang, efter at rapporten er blevet lanceret i sidste uge?
For sådan som jeg både hører videnskabsministeren nu, og sådan som jeg så det, der kom ud efterfølgende, efter at gruppen var kommet med rapporten, var, at man ikke havde tænkt sig at sætte noget som helst nyt i gang.
Alt det, der blev fremhævet, var noget, der allerede var sat i gang i Videnskabsministeriet.
Og det undrede mig jo lidt, for her ligger faktisk en række konkrete anbefalinger til, hvad man kunne gå i gang med, og derfor var jeg spændt på at høre, om videnskabsministeren havde noget nyt med her i dag, som man ville sætte i gang på baggrund af rapporten, og ikke noget, som allerede var sat i gang forinden.
Helge Sander (V), 2008-12-03:
Jeg mener, det er meget vigtigt, at vi får gjort op med den sociale arv, også på universiteterne.
Det ved alle vist at jeg personligt er meget optaget af.
Derfor nedsatte jeg også idégruppen, hvis rapport jeg netop modtog i sidste uge med i alt 34 anbefalinger.
Størstedelen af disse anbefalinger retter sig mod universiteterne, hvis faglige selvstyre jeg naturligvis respekterer.
Der er også en del anbefalinger, der retter sig mod brobygningen mellem ungdomsuddannelserne og universitetet.
Den del af anbefalingerne vil jeg diskutere med undervisningsministeren.
Så er der de anbefalinger, der retter sig mod mit eget ministerium, Videnskabsministeriet.
Her kan jeg oplyse, at jeg allerede er i fuld gang med at effektuere flere af disse forslag.
I forhold til anbefalingen, der vedrører de specifikke adgangskrav, ser ministeriet allerede sammen med universiteterne på, om der er behov for at justere disse specifikke adgangskrav.
I forhold til anbefalingen, der vedrører forskning i social uddannelsesmobilitet, har vi jo netop i fællesskab afsat 20 mio. kr. til forskning på uddannelsesområdet, herunder metoder til at modvirke social arv i uddannelsessystemet.
Endelig vil jeg i forhold til de konkrete forskningsbehov vedrørende frafald og rekruttering se på, hvordan disse midler udmøntes, før jeg tager stilling til, om der er behov for at igangsætte yderligere undersøgelser.
Kirsten Brosbøl (S), 2008-12-03:
Hvilke nye initiativer vil ministeren tage for at øge den sociale mobilitet på universitetsuddannelserne på baggrund af rapporten fra ministerens idégruppe på området?
Bertel Haarder (V), 2008-12-03:
Det gælder fortsat, det skal en mulig sponsor vide.
Vi er klar, hvis andre er klar, og så må vi se, hvornår løsningen findes, hvornår Skolemuseet kan genopstå i et eller andet omfang på et sted og på en måde, så endnu flere børn får glæde af de spændende samlinger.
Yildiz Akdogan (S), 2008-12-03:
Jeg ville i hvert fald være meget glad, hvis vi sikrede os, at museet ikke lukkede, og dermed at dette både dannelsessted og arvestykke ikke gik tabt.
Selv om ministeren har nogle forslag til, at det kan pakkes ned og tages op igen og måske flyttes et andet sted hen, og at der måske vil komme bedre muligheder, så er det ikke noget, vi kan vide.
Lige nu har vi et museum, der fungerer rigtig godt, der har stor succes, der er meget anerkendt, ikke kun herhjemme, men også i udlandet, og derfor er det enormt ærgerligt, at det skal gå tabt.
Når det er sagt, vil jeg også gerne citere en anden bekymret læser fra jp.dk, der skrev og kommenterede følgende her i juli: »Det hører til sjældenhederne, at et velfungerende, spændende og vigtigt museum nedlægges.
Det er åbenbart, hvad der er ved at ske med Dansk Skolemuseum i København.
Har man besøgt museet, forstår man det ikke.
Bliver museet lukket, bliver samlingerne spredt eller forsvinder, det kan ingen da være interesseret i. «
Kan vi det, kan man så spørge undervisningsministeren.
Nu har vi jo så denne fine samling, så hvorfor skal vi ikke bevare den?
Hvorfor skal vi ikke gøre vores bedste for, at vi kan bevare den?
Når jeg tænker på, at ministeren siger, at vi ikke rigtig kan komme videre i dag, bliver jeg overrasket, for i sidste ende er det jo et spørgsmål om handling, det er et spørgsmål om vilje til netop at kunne gøre en forskel, og det kræver kun 1 mio. kr.
Bertel Haarder (V), 2008-12-03:
Hvis der kom en sponsor og sagde: Vi vil godt dække halvdelen af det, som Danmarks Lærerforening og Lærerstandens Brandforsikring ikke længere vil give, på betingelse af at Danmarks Lærerforening og Lærerstandens Brandforsikring vil fortsætte med at give halvdelen af det, de hidtil har givet - så havde vi jo en løsning.
Det kunne da være, at der var en, der lyttede til vores debat, og som spillede ud med det.
Det er jeg sikker på at fru Yildiz Akdogan også ville være glad for.
Martin Henriksen (DF), 2008-12-03:
Nu har vi i hvert fald fået konstateret - det tror jeg nok vi havde i forvejen, men nu har vi fået det konstateret igen - at samlingen ikke vil gå tabt.
Det er alt andet lige godt.
Så er der mulighed for, at man kan starte op igen på et senere tidspunkt.
Det kan være, at Danmarks Lærerforening bliver klogere.
Men jeg vil nu alligevel slutte af med at spørge ministeren, om ikke ministeren vil tage kontakt til eksempelvis Danmarks Lærerforening, men også andre organisationer, og i fællesskab med dem udarbejde en handlingsplan, der skal videreføre Dansk Skolemuseum, som vi kender det i dag.
Bertel Haarder (V), 2008-12-03:
Jeg beklager ligesom hr. Martin Henriksen, at Danmarks Lærerforening og Lærerstandens Brandforsikring ikke vil fortsætte deres støtte, og det har jeg også sagt på rette sted.
Men det er deres egen beslutning, og jeg har jo understreget, at Undervisningsministeriet er klar til at fortsætte støtten - det er ikke finanslovforliget, som betyder, at Skolemuseet ikke fortsætter - og jeg har udtrykt mit ønske om, at der findes en løsning på problemet, og jeg har udtrykt min glæde ved, at samlingen bevares for eftertiden.
Martin Henriksen (DF), 2008-12-03:
Ja tak.
Nu ved jeg godt, at der er enighed - i hvert fald på overfladen - mellem ministeren og Socialdemokratiet om, at det i hvert fald ikke er Danmarks Lærerforening, der har et ansvar her.
Men lad os nu gå lidt tilbage.
Som jeg har forstået det, er det sådan, at kernen i museets samlinger går tilbage til det oprindelige Dansk Skolemuseum, som blev grundlagt i slutningen af 1800-tallet af bl.a. overlærer Emil Sauter, der også var medstifter af Danmarks Lærerforening, og fra begyndelsen var museet styret af et udvalg, nedsat af Danmarks Lærerforening.
Så Danmarks Lærerforening har vel, ud over at de - det siger de i hvert fald selv går sådan lidt op i folkeskolen osv., også et historisk ansvar for det her.
Det synes jeg vel er rimeligt at påstå.
vil jeg spørge: Mener undervisningsministeren så ikke, at det er helt rimeligt, at ministeren og andre går til Danmarks Lærerforening og spørger: Hvad er det, I har gang i her, I har selv været med til at starte det op? Så kan man måske sige, at det måske også er rimeligt, at de selv er med til at lukke det ned, men ikke desto mindre kunne man også have den holdning, som jeg forstår alle giver udtryk for, at Dansk Skolemuseum har noget værdifuldt.
Synes ministeren ikke, det vil være rimeligt at gøre Danmarks Lærerforening opmærksom på det her?
Det er da mærkværdigt, at de hele tiden kritiserer VOK-flertallet for ikke at gøre nok for folkeskolen og for ikke at respektere folkeskolens historie, kultur osv., og ved første lejlighed, de har for selv at trække deres støtte til noget, som de selv har været med til at starte op, og som har fået statsstøtte, går de.
Yildiz Akdogan (S), 2008-12-03:
O.k., det er lige om at finde ud af forløbet i forhold til medspørgeren.
Jeg kommer til at tænke på, at det jo er glædeligt, at ministeren har sådan et billede at kigge på.
Spørgsmålet er så: Hvad så med de elever, som ikke har muligheden for at kigge på disse billeder, fordi de, på grund af at museet er lukningstruet, skal pakkes ned?
Og vi ved ikke, hvornår de bliver pakket ud og eleverne kan få mulighed for at se dem igen.
Jeg vil egentlig gerne referere til en sætning, undervisningsministeren faktisk selv har sagt, nemlig at livslang læring for alle er en forudsætning for, at Danmark kan stå mål med de udfordringer, vi kommer til at stå over for.
Jeg er bestemt enig i ministerens udsagn her.
Men jeg tænker også, at som undervisningsminister må ministeren være interesseret i at bevare museet, som netop fungerer som en slags videncenter for skole- og uddannelseshistoriske emner.
Så mener ministeren, at dette videncenter skal lukkes?
Bertel Haarder (V), 2008-12-03:
De to initiativtagende parter har med udgangen af 2008 besluttet at indstille deres støtte til skolemuseet.
Skolemuseet, som er en selvejende institution, vil derfor komme til at mangle de fornødne bevillinger til at videreføre sin drift i den nuværende museumsform.
Det er i henhold til den selvejende institutions vedtægter Undervisningsministeriet, som ejer samlingerne.
Den viser, at der er tale om en stor samling på 125.000 genstande.
Til sammenligning kan det nævnes, at Nationalmuseets enhed Danmarks Nyere Tid siden 1881 har indsamlet 320.000 genstande.
Der er imidlertid kun registreret 22.000 ud af de ca. 125.000 genstande i skolemuseet.
Museets bestyrelse har endnu ikke truffet beslutning om at give samlingen tilbage til ministeriet, men jeg har anmodet mine embedsmænd om at afsøge eventuelle muligheder for at videreføre samlingerne og herunder afsøge alternative muligheder for at formidle den danske uddannelseshistorie.
Indtil disse muligheder er fundet, kan det i en periode være nødvendigt at nedpakke samlingen.
Jeg deler fuldstændig alle de gode ønsker, der her bliver fremsat af spørgeren.
Jeg glæder mig over, at samlingen ikke destrueres.
Og så vil jeg gentage min forhåbning om, at der kan findes en ny sponsor.
Jeg synes ikke, vi kan komme videre i dag.
Yildiz Akdogan (S), 2008-12-03:
Vil ministeren tage initiativ til sammen med kulturministeren at finde en løsning, der sikrer, at Dansk Skolemuseum ikke lukker?
Lennart Damsbo-Andersen (S), 2008-12-03:
Jeg vil bare sige ministeren tak for svarene både på mine egne spørgsmål og på medspørgernes spørgsmål, for jeg synes, de giver et godt billede af, hvad det er for en situation, vi står i - også at der formentlig er givet et vink med en vognstang både til regionsbestyrelsen i Region Sjælland og til bestyrelsen for UCSJ i Region Sjælland.
Jeg vil godt stille et sidste spørgsmål så.
Det er måske en gentagelse af det, som jeg har stillet én gang skriftligt, nemlig om ministeren og regeringen så vil sikre, at der er regionale uddannelser også i udkantsområderne.
Bertel Haarder (V), 2008-12-03:
Jeg kan helt bekræfte, at der er særlige forhold i tyndt befolkede områder, og mit hjerte brænder varmt både for Tønder og for Sønderborg, Aabenraa og Haderslev.
Jeg stammer faktisk derfra og har selv arbejdet på seminariet i Haderslev.
Men det, man så også lige skal huske, for nu at gøre historieskrivningen korrekt, er, at der var meget få ansøgere til læreruddannelsen i Tønder, dengang den blev nedlagt.
Derfor vil jeg godt gentage: Man kan jo ikke have videregående uddannelser, hvis der ikke er tilstrækkeligt med ansøgere, til at man kan levere en god uddannelse på det pågældende sted.
Det er derfor, vi skal finde balancen mellem på den ene side levedygtige uddannelsessteder og på den anden side regional spredning af uddannelserne.
I øvrigt tror jeg, der er mange her, der kan huske, at hvis der er nogen, der kæmper for lokomotivuddannelsen i Tønder, så er det mig.
Flemming Bonne (SF), 2008-12-03:
Jeg har lyst til også lige at bringe erhvervslivet på banen.
Det har kolossal betydning for erhvervslivet, at vi har nogle velfungerende uddannelser ude i udkantsområderne.
I den forbindelse vil jeg gerne lige referere til, at Folketingets Erhvervsudvalg for nylig var en tur i Sønderjylland og besøgte en meget moderne virksomhed i Tønder, hvor de fortalte os, at de nu begynder at få rekrutteringsproblemer blandt deres nøglemedarbejdere.
To tredjedele af deres medarbejdere pendler ind, og direktøren blev spurgt direkte: Jamen hvorfor får I ikke de mennesker til at bosætte sig i Tønder?
Forklaringen var meget enkel: Der er forsvundet al for meget af den gode offentlige service.
Mere end et halvt hospital er forsvundet, en læreruddannelse er forsvundet, og nogle uddannelser er rykket for langt væk.
Det vil sige, at ægtefællen ikke vil acceptere at flytte derned, fordi der ikke er de tilbud om job, som han eller hun skal bruge, og der er ikke uddannelsesmuligheder.
Jeg siger det her, fordi jeg håber, at ministeren vil være meget opmærksom på fremover, når vi snakker uddannelsespolitik, at der er nogle særlige forhold ude i de tyndt befolkede områder.
Bertel Haarder (V), 2008-12-03:
Jeg har hele tiden haft tillid til, at UC Sjællands bestyrelse ligesom de øvrige professionshøjskolebestyrelser kun har et ønske, nemlig at sikre de bedst mulige uddannelser for den region, som de ligger i.
Jeg synes ikke, at man skal mistænke nogen bestyrelser for at have skumle bagtanker.
Det, der kan begrunde en nedlæggelse, er jo hensynet til at få levedygtige miljøer, det skal man lige huske.
Så jeg har altså hele tiden haft tillid.
Men jeg fralægger mig ikke ansvaret.
Det er netop derfor, jeg lader være med at komme ind på de konkrete beslutninger, for så ville jeg gøre mig selv inhabil og skabe en situation, hvor en udmærket lovgivning straks fra starten vil blive undermineret af en minister, der ikke kan holde sig i skindet.
Flemming Bonne (SF), 2008-12-03:
Efter at have lyttet til ministerens foreløbige svar er jeg da sådan rimelig tryg ved, at der er styr på situationen i Sjællandsregionen.
Jeg vil gerne stille nogle spørgsmål til ministeren, som måske er lidt bredere.
Er ministeren enig i, at der, når vi befinder os i yderområderne, kræves en særlig indsats for at nå målsætningen om, at 95 pct. af en ungdomsårgang skal have en ungdomsuddannelse?
Kræver det ikke en særlig indsats?
Er ministeren i den forbindelse opmærksom på, at hele 34 pct. af befolkningen i yderområderne ikke har en uddannelse ud over folkeskolen?
Det skal holdes op imod tallet på landsplan på 25 pct.
Og er ministeren opmærksom på, at der i befolkningen i yderområderne kun er 13 pct. med videregående uddannelse mod 21 pct. på landsplan?
Det vil sige, at der er et markant uddannelsesmæssigt efterslæb.
Bertel Haarder (V), 2008-12-03:
Det sidste, der her blev nævnt, er et synspunkt, som jeg godt forstår, men som jeg ikke er sikker på er relevant i den aktuelle sag.
Det er rigtigt, at hvis den ene professionshøjskole får lov at ribbe store landområder for uddannelsestilbud, så er der naturligvis tilsvarende fri bane for de andre.
Så vil alle professionshøjskolerne komme i ministeriet, stille op uden for døren med store bunker og sige: Så kan du også selv bestemme det!
Den situation skal vi jo heller ikke have.
Vi vil gerne have nogle til at tage ansvar lokalt.
Martin Henriksen (DF), 2008-12-03:
Jamen bestyrelserne har selvfølgelig vide rammer, og vi kan i øvrigt herfra og til dommedag bekræfte hinanden i, hvad vi synes der er godt.
Jeg vil også bekræfte, at der ikke var stor modstand fra andre politiske partier i forhold til at sikre en regional uddannelsesdækning.
Netop derfor ville det jo være dejligt, hvis vi så rent faktisk også sørgede for, at det var det, vi sikrede.
Men jeg vil høre, om ministeren ikke er enig i, at hvis først én bestyrelse for en professionshøjskole så at sige får lov til at slippe af sted med at lukke uddannelsesområder i yderområderne, er der faktisk banet vej for, at andre bestyrelser i andre dele af landet også kan finde på det samme.
Så kan vi risikere, at en dårlig beslutning danner præcedens for andre dårlige beslutninger.
Er ministeren enig i det, og deler ministeren den bekymring, som Dansk Folkeparti har?
Så vil jeg også høre, om ministeren kan være lidt bekymret for - måske ikke i den konkrete sag; det er sådan et mere generelt spørgsmål -
For der ligger jo i det, at der så er en risiko for, at det så at sige er et første skridt hen mod rent faktisk og praktisk helt at fjerne et uddannelsestilbud.
Nu sagde ministeren også mange andre fornuftige ting under førstebehandlingen.
Jeg har desværre ikke papirerne med herned, men jeg kan da bl.a. huske, at Dansk Folkeparti i forhandlingerne havde lagt vægt på, at der var en regional uddannelsesdækning.
Vi havde også en lokal repræsentant på det møde, som hovedspørgeren omtalte før, ude i går og redegøre for Dansk Folkepartis holdning.
Men jeg vil også godt i Folketingssalen redegøre for vores holdning, som selvfølgelig er, at vi har lavet en politisk aftale, hvoraf det sådan set meget klart fremgår, at der er pligt til regional uddannelsesdækning i udkantsområderne og yderområderne.
Det fremgår også klart, at det er en bestyrelses ansvar at sørge for, at det sker.
Man kunne så spørge bestyrelsen, om den rent faktisk havde sørget for at læse den politiske aftale og det lovgrundlag, som den skal operere ud fra.
Jeg synes, det ville være hensigtsmæssigt, hvis ministeren, når den tid er inde - det kan godt være, at ministeren ikke kan svare - klart tilkendegiver over for den pågældende bestyrelse og også over for alle andre bestyrelser i landet, der måtte gå med nogle af de samme planer, at det er en uhensigtsmæssig beslutning, som man er i gang med at træffe.
Bertel Haarder (V), 2008-12-03:
Jeg har selv for ganske nylig været til et tilsvarende møde i Nykøbing Falster med alle de nævnte parter til stede, og der tror jeg at jeg sagde noget lignende, som jeg blev citeret for før.
Det er jo et ansvar, som videnskabsministeren tilsvarende ikke har på universitetsområdet, men som vi udtrykkeligt ønskede at undervisningsministeren skulle have, når det gælder professionsuddannelserne.
Så jeg er helt bevidst om det ansvar, jeg har.
Men jeg har jo ingen grund til at betvivle, at både bestyrelsen for UC Sjælland og Regionsrådet på samme måde ønsker det bedste for den region, de repræsenterer, og derfor skylder jeg dem, at de får lov at drøfte og indstille og afgøre sagen, før jeg eventuelt går ind og blander mig.
Lennart Damsbo-Andersen (S), 2008-12-03:
Det er fuldstændig rigtigt.
Men jeg vil også benytte lejligheden til at udtrykke den bekymring, der i hvert fald er i visse egne af landet.
Jeg var til møde i går aftes i Nykøbing Falster med en forsamling på over 100 mennesker bestående af uddannelsesfolk og erhvervsfolk fra området og fra organisationer, som udtrykte meget stor bekymring over, hvordan de skulle kunne fortsætte med at have en driftig erhvervsudvikling, når det ene ben, kan man sige, i det, der udgør en vækststrategi, vil kunne risikere at blive savet over, nemlig uddannelserne.
De understregede netop sammenhængen mellem uddannelse og erhvervsmæssig udvikling, så jeg håber meget, at ministeren - også for at tilgodese dem - hvis det skulle komme så vidt, vil tænke på, at der er stor sammenhæng mellem erhvervsudvikling og uddannelsestilbud i et område.
Bertel Haarder (V), 2008-12-03:
Jeg har det klart i erindring, og jeg synes oven i købet, det var ret godt sagt.
Lennart Damsbo-Andersen (S), 2008-12-03:
Jeg siger mange tak for svaret.
Jeg ved jo godt, at ministeren har svært ved at svare i den konkrete sag, og derfor har jeg også forsøgt at formulere det lidt mere bredt.
Jeg er glad for, at ministeren giver udtryk for, at regeringen stadig væk har den politik, den har lagt op til på et tidligere tidspunkt.
»Professionshøjskolerne er i deres fødsel spredte, og vi har ikke til hensigt, at disse uddannelser skal være mindre spredte.
Derfor får professionshøjskolerne en helt særlig forpligtelse til at uddannelsesdække også de tyndere befolkede områder fjernt fra universitetsbyerne.«
Men det kan jeg forstå at ministeren har klart i erindring, så det glæder mig virkelig meget.